  Майя Бывальцева 2016-тӥ арын Удмуртиысь эм ужъюртъёслы ӝог эмъюрттэт сётонъя 80 машина сётӥзы ни. Ар пумозь эшшо 26 автомобиль вуоз на. Элькунысь тазалыкез утёнъя министерстволэн ивортонэз вылэ чӧлскыса, со сярысь аппарат кенешонын вераз улосвыл тӧролэн но кивалтэтлэн администрацизылэн кивалтӥсез Андрей Гальцин. Санитар транспортэз выльдон уж элькунын 2015-тӥ арысь толсурысен мынэ. Удмуртилэн тӧроез Александр Соловьёв косэмъя, улосвыл коньдэт чотын ӝог эмъюрттэт сётонъя 24 автомобиль басьтӥзы, озьы ик нылпиослы элькун эмъюртэ 2 реанимобиль вуиз. Со сяна, ӝог эмъюрттэт сётонъя 20 машина вуиз «Сафмар» ӟечлэсьтӥсь фонд чотын, 10 — ёрос эмъюртъёслы — «УДС — Групп» компанилэн ӟечлэсьтон юрттэтэз чотын. Ӝог эмъюрттэт сётонъя 14 автомобиль вуиз Росси кивалтэтлэн косэмезъя, эшшо 10-сэ аренда улсын уже куто. Ар пумозь Удмуртия 26 машина басьтоз на. Ваньзэ чотаса, элькунысь санитар автопаркез таяз арын 40 процентлы выльдозы. Тодэ вайытом, Удмуртиысь тазалыкез утёнъя министр Алексей Чуршин журналистъёслы вераз вал, коньывуон пумозь элькун 99 выль машина басьтыны кулэ шуыса. Тегъёс: Мерлык Тазалык Удмуртия АлексейЧуршин Тазалыкезутёнъяминистерство АлександрСоловьёв коньдэт тазалыкезутён экономиканоконьдонужпумъёс ӝогэмъюрттэтсётон  